IQ 151

IQ 151 bol osobný počítač vyrábaný od roku 1985 podnikom ZPA Nový Bor v bývalom Česko-Slovensku.

 Opis 
Základom počítača bol terminál IK 80-M vyvinutý v roku 1982 na ČVUT ako vzor počítača, ktorý by sa mal byť vyrábať na potreby školstva. Vývoj pokračoval v ZPA Nový Bor typom IQ 150, ktorý vznikol dôkladnou rekonštrukciou IK 80-M. V roku 1983 sa pre ČVUT vyrobilo 50 týchto počítačov. Tento počítač sa musel vinou vysokého počtu chýb v roku 1984 stiahnuť naspäť do ZPA Nový Bor a jeho prepracovaním vznikol typ IQ-151. Od roku 1985 pre ministerstvo školstva sa už vyrábal IQ 151 – na konci roka sa dodalo viac, ako 2000 kusov.

Jeho srdcom bola česko-slovenská kópia 8-bitového procesora Intel 8080 – Tesla MHB8080A, taktovaná na 2 MHz. Počítač bol ďalej vybavený 32 KB RAM pamäte (neskôr 64 KB), 4 KB ROM pamäte, výstupným televíznym obrazovým signálom, povinným externým modulom VIDEO 64 (zobrazovanie 64 znakov na riadok a textovou „grafikou“) či VIDEO 32 (len 32 znakov na riadok, lepšie čitateľné na televízii) a externým modulom BASIC 6 (jednoduchou verziou programovacieho jazyka BASIC), neskôr so vznikom modulu GRAFIK (ktorý umožňoval použitie grafiky v rozlíšení 512 256 bodov, používal sa v kombinácii s niektorým z modulov VIDEO) vznikol BASIC G s podporou grafických príkazov.

Alternatíva Basicu bol operačný systém AMOS, ktorý na konci „osembitovej“ éry vyvinuli študenti ČVUT FEL, umožňujúci prácu so súbormi a použitie programovacích jazykov Assembler a Pascal.

Ďalšia možnosť bolo potom použitie operačného systému CP/M – jeho „východoeurópskou“ verziu pomenovanú ako MIKROS a to ako na 32 kB verzii, ale lepšie na 64 kB verzii s 8" disketovou mechanikou.

IQ 151 bol primárne určený na použitie na českých školách, na Slovensku podobnú funkciu plnilo trochu vyspelejšie PMD 85. Medzi jeho závažné nedostatky patrilo veľmi časté prehrievanie sa, zlá membránová klávesnica a nedostatok programového vybavenia. Jeho kladná črta bola koncepcia externých hardwarových modulov, ktorá sa nikdy naplno nevyužila.

 Komponenty 
„Íkvéčko“ sa pripojovalo k čiernobielym televízorom Tesla. Ako externá pamäť slúžil bežný kazetový magnetofón, ale existovala aj externá mechanika s 8" disketami, na niektorých školách sa IQ inštalovalo do siete pomocou sériových modulov SESTYK alebo SERI a programy si potom jednotlivé stanice ťahali z centrálneho „serveru“ s disketovou mechanikou. Výstupným zariadením potom mohol byť súradnicový zapisovač použitý ako tlačiareň, ktorá písala normálnymi fixami alebo tlačiareň z produkcie brnianskej zbrojovky Consul C2113.

 Zoznam existujúcich modulov 
 Video 32
 Video 64
 Basic 6
 Basic G
 G – rozšírenie Basic 6 o grafické príkazy
 Grafik
 Amos/Pascal (16/32kB)
 Amos/Pascal1
 Amos/Assembler
 Disc2 (8" floppy)
 Floppy – pre pripojenie jednotky PFD 251
 Staper – štandardná periféria (čítačka/dierkovačka pásky + tlačiareň)
 Sestyk/Sestyk9 – sériový port
 SERI – „sieťová karta“ pre zapojenie do siete FelNet
 KZD – pre pripojenie jednotky KZD 1
 DLPS – pre pripojenie ďalekopisu
 Universal – umožňujúci zhotovenie interfácie podľa potreby, ktorého súčasťou je aj nadstavec na opravy
 Robot – pre pripojenie stavebnice z mechaniky
 Milivoltmetr – prenos výsledkov elektrických meraní do počítača
 MS151,MS151A – pre zapisovač XY4130
 Minigraf (niekedy tiež 0509) – pre zapisovač Minigraf 0507
 GamaCentrum – pre tlačiareň Gamacentrum 01/02

 Iné projekty 

 Externé odkazy 
 Všetko o IQ 151 
 Školský mikropočítač IQ151 
 „Domáce počítače“ nedávnej minulosti 

 Zdroj 

Kategória:Domáce počítače
Kategória:Osobné počítače
Kategória:Česko-slovenské počítače